Judeţul Timiş are cele mai multe şantiere active, arată o analiză realizată de IBC Focus, o societate specializată în marketingul din domeniul construcţiilor. Cele mai mari lucrări sunt în domeniul rezidenţial.



Studiul IBS Focus a monitorizat 13.964 proiecte de construcții noi, din care 7.229 sunt pe segmentul rezidențial. Valoarea totală a acestor șantiere se ridică la 10,81 miliarde de lei, iar ca suprafață totală, locuințele aflate în lucru ocupă 7,12 milioane de metri pătraţi. Județul Timiș are, în acest moment, 933 de șantiere active, fiind urmat de București (852 șantiere), Iași (607 șantiere), Ilfov (495 șantiere) și Cluj-Napoca (429 șantiere). Situaţia se schimbă când vorbim de suprafețele ocupate, dar şi aici Timişul stă excelent. Locul 1 revine Bucureștiului, cu o suprafață totală de 3.04 mld mp, urmat de Timiș, cu 969.233 mp, și Constanța, cu 647.207 mp. „Segmentul rezidențial privat este motorul care a susținut o mare parte din piața construcțiilor în acest an. Vorbim de un procent de aproximativ 51% din construcțiile noi apărute. În urma chestionării a 100 de antreprenori activi am descoperit că 66% din aceștia realizează lucrări pentru domeniul rezidențial. Doar 15,8% realizează lucrări în domeniul infrastructurii, iar 12,2%, în domeniul medical”, a declarat Mihaela Ghiorghiu, PR Specialist.